SKRIFTLIG FORESPØRGSEL E-0711/02

af Inger Schörling (Verts/ALE) og Jean Lambert (Verts/ALE) til Kommissionen

(14. marts 2002)

Om: Turistudviklingsprojekter på Fuerteventura

I den nordlige del af Fuerteventura (på De Kanariske Øer) har man i området Los Llanos del Tostón og Lagos del Cotillo (La Oliva kommune) påbegyndt byggemodningsprojektet Plan parcial Costa del Faro. I henhold hertil skal der opføres hotelfaciliteter med 6 000 sengepladser og en golfbane. Disse anlægsarbejder er i strid med to EU-direktiver, nemlig fugledirektivet, fordi en lang række fugle opført i direktivets bilag I både yngler og lever her (dette gælder bl.a. kravetrappe, ørkenløber, triel, kanarisk bynkefugl, ørkendompap, sortbuget sandhøne, berberhøne, berberfalk, skestork og hvidbrystet præstekrave), og habitatdirektivet, fordi området omfatter seks af de naturtyper, der er opført i dette direktivs bilag I(1). Ligeledes kan nævnes arter som den kanariske spidsmus og kanarisk valseskink, som også er omfattet af beskyttelsen i henhold til landsfortegnelsen over truede arter. Byggemodningsprojektet i Los Llanos del Tostón og Lagos del Cotillo rammer det vigtige fugleområde IBA nr. 350 Costa de Corralejo-Tostón meget hårdt og er udtryk for et pres fra menneskets side, som er uforeneligt med bevarelsen af de nævnte arter. Dette har afstedkommet, at der ved Kommissionens generalsekretariat er indledt en sag mod Spanien (SG(2000)D/203613) på grund af manglende overholdelse af ovennævnte direktiver.

Anlægsarbejderne, der foretages med store maskiner, og som er udtryk for en fait accompli-politik, fortsætter til trods for, at:

- afdelingen for forvaltningssager ved den kanariske højesteret har annulleret den kommunale tilladelse til hotellerne, fordi der ikke forelå forudgående tilladelse fra ørådet

- erklæringen om golfbanens indvirkninger på miljøet ikke er vedtaget (undersøgelsen af de miljømæssige virkninger har ikke været tilstrækkelig nøjagtig fra konsulentfirmaets side Hydra Consultores S.L.(2)).

I samme kommune er der ligeledes påbegyndt anlægsarbejder i forbindelse med projektet Plan Parcial Casas de Majanicho beliggende ved Llanos de Majanicho, som efter planen indebærer hotelfaciliteter med andre 4 500 sengepladser i et område, som også er beskyttet i henhold til fugle- og habitatdirektiverne(3).

Mener Kommissionen ikke, at disse to byggemodningsprojekter er i strid med direktivet om vilde fugle (79/409/EØF(4)) og habitatdirektivet (92/43/EØF(5))?

Hvilke foranstaltninger har Kommissionen truffet for at beskytte de to områder mod omlægninger som følge af byggemodningen?

Kan Kommissionen undersøge, hvorvidt de to projekter overholder direktivet om vurdering af projekters indvirkning på miljøet (97/11/EF(6))?

Er der tale om EU-samfinansiering af anlægsarbejderne i de to områder?

(1) De seks naturtyper opført i direktivets bilag I er klassificeret med koderne 1210, 1250, 1420, 2110, 2130 og 5330. Endvidere forekommer der to plantearter, der betragtes som prioriterede arter, Caralluma burchardii og Androcymbium grammineum psammophilum, som er opført i direktivets bilag II.

(2) Især kan det nævnes, at der ikke forelå en beskrivelse af den aktuelle situation baseret på optælling og kortlægning af de vilde fugle og de naturtyper, der her er tale om, der manglede mængdemæssige data,, der var ikke foretaget en evaluering af de forskellige arter, der forelå ingen oplysninger om den fremtidige situation, dvs. hvor bygningerne skulle placeres, hvilken infrastruktur der var tale om, hvor turisterne og hotellernes ansatte skulle færdes til fods og i bil (og hvor mange biler det drejede sig om), hvilke konsekvenser dette ville få, om de vilde fugle ville blive fordrevet og i givet fald hvorhen?.

(3) Undersøgelsen af indvirkningerne på miljøet er foretaget af samme konsulentfirma, Hydra Consultores S.L. Universitetet på De Kanariske Øer har protesteret mod de to projekter (www.forouniversitario.org).

(4) EFT L 103 af 25.4.1979, s. 1.

(5) EFT L 206 af 22.7.1992, s. 7.

(6) EFT L 73 af 14.3.1997, s. 5.

Svar afgivet på Kommissionens vegne af Margot Wallström

(2. maj 2002)

Det skal understreges, at Kommissionen udmærket kender til de forhold, de ærede medlemmer omtaler, via en klage over en række turist- og byplanlægningsprojekter på nordkysten af den spanske ø Fuerteventura og disses følgevirkninger for miljøet.

Kommissionen har som led i behandlingen af denne klage henvendt sig til de spanske myndigheder og anmodet dem om deres kommentarer til anvendelsen af den fællesskabslovgivning på miljøområdet, som måtte gælde i det foreliggende tilfælde.

Der er endnu ikke indkommet noget svar fra de spanske myndigheder. Klageren har nu indgivet yderligere oplysninger, som er genstand for en nærmere analyse i Kommissionen og vil blive sammenholdt med de spanske myndigheders svar, når dette er modtaget.

Hvorom alting er, vil Kommissionen i sin egenskab af traktaternes vogter og inden for rammerne af de beføjelser, den har fået overdraget, træffe alle nødvendige forholdsregler med henblik på at sikre, at fællesskabslovgivningen overholdes i det foreliggende tilfælde.

For så vidt angår en eventuel EU-samfinansiering af de bygge- og anlægsarbejder, der efter planerne skal gennemføres i de to lokaliteter, har Kommissionen anmodet de spanske myndigheder om yderligere oplysninger og vil efter modtagelse af disse underrette de ærede medlemmer.